– Ասորեստանյան սեպագրերում քաղաքը, ամրոցը կամ բնակավայրը գրավելուն հաջորդող հիմնահատակ ավերումն են խորհրդանշում «քաղաքները բլուրների և ավերակների վերածեցի» կամ «քաղաքները քանդեցի, ոչնչացրի» և համանման այլ արտահայտություններ: Առանձին դեպքերում բնակավայրերի ոչնչացման նկարագրություններն ուղեկցվում են «ջրհեղեղի պես» և այլ արտահայտություններով: Բնակավայրերի ոչնչացման կամ ամայացման հիշատակումներ կրկնվում են բազմաթիվ արձանագրություններում: Դրանցից մեկում, օրինակ, Սալմանասար Գ-ն իր ձեռնարկած արշավանքների մասին խոսելիս նշում է ավելի քան 320 մեծ ու փոքր բնակավայրերի ամայացման մասին: Շեշտենք՝ ամայացման, այլ ոչ թե քանդելու կամ ավերելու: Բնակավայրերի ոչնչացումը և ամայացումն Ասորեստանի բանակի զինանոցում պահպանվեցին մինչև Ք. ա. 8-րդ դարի երկրորդ կեսը: